ইন্দিরা গান্ধী আন্তর্জাতিক বিমানবন্দর
ইন্দিরা গান্ধী আন্তর্জাতিক বিমানবন্দর (হিন্দি: इंदिरा गांधी अन्तर्राष्ट्रीय विमानक्षेत्र) (আইএটিএ: DEL, আইসিএও: VIDP) ভারতের রাজধানী নয়াদিল্লির পাশাপাশি ভারতের প্রধান আন্তর্জাতিক বিমান চলাচল কেন্দ্র হিসাবে কাজ করে। নয়াদিল্লি রেলওয়ে স্টেশন থেকে ১৫ কিলোমিটার (৯.৩ মা) দক্ষিণ-পশ্চিমে এবং নয়াদিল্লি শহর থেকে ১৬ কিলোমিটার (৯.৯ মা) দূরে পালামে অবস্থিত বিমানবন্দরটি ৫,১০৬ একর (২,০৬৬ হেক্টর) অঞ্চল জুড়ে বিস্তৃত। ২০০৯ সালে ভারতের প্রাক্তন প্রধানমন্ত্রী ইন্দিরা গান্ধীর নামে নামকরণ করা হয় । ২০০৯ সাল থেকে বিমানবন্দরটি যাত্রী সংখ্যার হিয়াসাবে ভারতের ব্যস্ততম বিমানবন্দর। ২০১৫ সালের শেষের দিকে মুম্বইকে অতিক্রম পণ্য পরিবহনের দিক থেকে এটি দেশের ব্যস্ততম পণ্যবাহী বিমানবন্দর। ২০১৮ সালের ক্যালেন্ডারে প্রায় ৭ কোটি যাত্রী পরিবহনের মাধ্যমে যাত্রী পরিবহনের ক্ষেত্রে এটি বিশ্বের ১২তম ব্যস্ততম বিমানবন্দর এবং এশিয়ার ৬তম ব্যস্ততম বিমানবন্দর। এটি এয়ারবাস এ৩২০ বিমানের জন্য বিশ্বের ব্যস্ততম বিমানবন্দর। নির্মাণাধীন সম্প্রসারণ কর্মসূচিটি ২০৩০ সালের মধ্যে বিমানবন্দরের যাত্রী পরিচালনার সক্ষমতা ১০০ কোটি পর্যন্ত বাড়িয়ে তুলবে। বিমানবন্দরটি ভারতীয় বিমানবন্দর কর্তৃপক্ষের কাছে স্থানান্তরিত করার আগে ভারতীয় বিমানবাহিনী দ্বারা পরিচালনা করা হত। ২০০৬ সালের মে মাসে, বিমানবন্দরের পরিচালনার দায়িত্ব জিএমআর গোষ্ঠীর নেতৃত্বাধীন কনসোর্টিয়াম দিল্লি ইন্টারন্যাশনাল এয়ারপোর্ট লিমিটেড (ডিআইএএল) এর কাছে চলে যায়। ২০০৮ সালের সেপ্টেম্বরে বিমানবন্দরটি ৪,৪৩০ মিটার (১৪,৫৩০ ফুট) দীর্ঘ রানওয়ের উদ্বোধন করে। ২০১০ সালে টার্মিনাল ৩ এর পরিচালনা শুরুর সাথে সাথে এটি ভারত এবং দক্ষিণ এশিয়ার বৃহত্তম বিমান চলাচল কেন্দ্রে পরিণত হয়। টার্মিনাল ৩ এর ভবনটি বার্ষিক ৩ কোটি ৪০ লাখ যাত্রী পরিচালনা করতে সক্ষম এবং এর নির্মাণ কাজ সমাপ্ত হওয়ার পরে বিশ্বের ৮তম বৃহত্তম যাত্রী টার্মিনালে পরিণত হয়। বিমানবন্দরটি বিমানবন্দর সহযোগী সিদ্ধান্ত গ্রহণ (এ-সিডিএম) নামে একটি উন্নত ব্যবস্থা ব্যবহার করে, যা উড্ডয়ন এবং অবতরণ সময়মতো ও অনুমানযোগ্য রাখতে সহায়তা করে। ২০১০ সালে, ইন্দিরা গান্ধী বিমানবন্দরকে ১.৫–২.৫ কোটি বিভাগে বিশ্বের চতুর্থ সেরা বিমানবন্দর পুরস্কার এবং এয়ারপোর্ট কাউন্সিল ইন্টারন্যাশনাল এশিয়া-প্রশান্ত মহাসাগরীয় অঞ্চলের সেরা উন্নত বিমানবন্দর পুরস্কার প্রদান করে। এয়ারপোর্ট কাউন্সিল ইন্টারন্যাশনাল কর্তৃক ২০১৫ সালে ২.৫–৪.০ কোটি যাত্রী বিভাগে বিমানবন্দরটিকে বিশ্বের সেরা বিমানবন্দর হিসাবে স্থান দেওয়া হয়। ২০১৫ সালে দিল্লি বিমানবন্দরকে মধ্য এশিয়ার সেরা বিমানবন্দর এবং মধ্য এশিয়ার সেরা বিমানবন্দর কর্মী বিভাবে "স্কাইট্র্যাক্স বিশ্ব বিমানবন্দর পুরস্কার ২০১৫" (স্কাইট্র্যাক্স ওয়ার্ল্ড এয়ারপোর্ট অ্যাওয়ার্ডস ২০১৫) দ্বারা ভূষিত করা হয়। এয়ারপোর্ট কাউন্সিল ইন্টারন্যাশনাল কর্তৃক পরিচালিত "২০১৫ এয়ারপোর্ট সার্ভিস কোয়ালিটি" (২০১৫ বিমানবন্দর পরিষেবার মান (এএসকিউ)) পুরষ্কারের জন্যও নতুন র‌্যাঙ্কিংয়ে আইজিআই প্রথম স্থান অর্জন করে। বিমানবন্দরটিকে মুম্বই বিমানবন্দরের সাথে বছরে ৪ কোটিরও বেশি যাত্রী পরিচালনাকারী বিমানবন্দরগুলির সর্বোচ্চ শ্রেণিতে "বিমানবন্দর পরিষেবার মান পুরস্কার ২০১৭"-এ বিশ্বের সেরা বিমানবন্দর হিসাবে বিবেচনা করা হয়। দিল্লি এনসিআর'তে পরিষেবা প্রদানকারী অন্য বিমানবন্দর হল হিন্দন বিমানবন্দর, যা আকারে অনেক ছোট এবং মূলত শহরটির বাইরে আঞ্চলিক উড়ান পরিচালনা করে সরকারের উড়ান প্রকল্পের অধীনে। সংক্ষিপ্ত রানওয়ের কারণে সাফদারজং বিমানবন্দরটি মূলত ভিভিআইপি হেলিকপ্টার এবং ছোট চার্টার হেলিকপ্টার পরিচালনা করতে ব্যবহার করা হয়। ইন্দিরা গান্ধী আন্তর্জাতিক বিমানবন্দরের চাপ হ্রাস করার জন্য জেবর বিমানবন্দরের পরিকল্পনা করা হচ্ছে।